Башҡарҙы: Туймазы ҡалаһы 7-се урта мәктәбенең 8б класы уҡыусыһы Шәйбәкова Әлинә

Етәксеһе: Туймазы ҡалаһы 7-се урта мәктәбенең башҡорт теле һәм әҙәбите уҡытыусыһы Зәйҙуллина М.И.

 ( Эссе өсөн 1-се текст “Ҡаһымдың үлеме” һайлап алынды)

Тыуған ил! Был һүҙ һәр беребеҙгә яҡын. Беҙ шунда тыуғанбыҙ, ата-бабаларыбыҙ шунда йәшәгән. Бына бер нисә быуат элек башҡорт халҡы үҙ теләге менән Рәсәйгә ҡушылған һәм уның бер өлөшөнә әйләнгән. “... Тамырҙарым бит дүрт быуат әүәл Мәскәү менән барып тоташҡан...”, - тип яҙа башҡорт һәм рус халыҡының дуҫлығы тураһында М.Кәрим үҙенең “Рус түгелмен, ләкин Россиян мин” шиғырында. Ил өҫтөнә ҙур ауырлыҡ төшкәндә лә башҡорт халҡы ситтә ятып ҡалмаған. Ошоға миҫал булараҡ 1812 йылғы Ватан һуғышы мәғлүмәттәре тора.

1812 йылғы рус-француз һуғышы илебеҙ тарихының иң ҡаһарман биттәренең береһе. Был һуғыштың һөҙөмтәһенә Рәсәйҙең генә түгел, күп һанлы европа дәүләттәренең дә яҙмышы бәйле, сөнки улар барыһы ла Наполеон Францияһынан тура йәки ситләтелгән бойондороҡлолоҡта була. Бер нәмә лә Наполеон армияһын туҡтата алмаҫ кеүек булһа ла, Рәсәйгә башлаған поход тарихта күренмәгән ҡыйратыу менән тамамлана. Баҫҡынсыларға ҡаршы армия һәм Ватанын, бойондороҡһоҙлоғон һуңғы тамсы ҡанға тиклем яҡлаған бөтә халыҡ берҙәм рәүештә тора. Был һуғыштан башҡорттар ҙа ситтә ҡалмай. Наполеон армияһының Рәсәйгә һөжүм итеүе тураһында хәбәр, Император Александр I июнь манифесы, губернатор Г.С.Волконскийҙың Ватан оборонаһына әҙерләнеү тураһында бойороғо башҡорт теленә тәржемә ителеп мәсеттәрҙә һәм сходкаларҙа уҡыла. Император указы буйынса кантондарҙа полктар формалаша. Ирҙәр менән бер рәтән яуҙа ҡатын ҡыҙҙар ҙа ҡатнаша. 1847 йылда Василий Зефиров тарафынан яҙып алынған «Йәнтүрә хикәйәте» бының бер күрһәткесе булып тора. Был һуғышта үҙенең ҡыйыулығы, хәрби оҫталығы менән айырылып торған башҡорт ғәскәре етәксеһе Ҡаһым түрә (Ҡаһым Мырҙашев) та бар.  Башҡорт халыҡ йыры «[Ҡаһым-түрә»](https://ba.wikipedia.org/wiki/%D2%A0%D0%B0%D2%BB%D1%8B%D0%BC_%D1%82%D2%AF%D1%80%D3%99_%28%D0%B9%D1%8B%D1%80%29)лә батырыбыҙ ҡыйыу, үткер, тура һүҙле итеп күрһәтелә. Шуға күрә лә күптәр уға көнләшеп ҡарай, киләсәктә үҙ иленә ҡайтҡас “Салауат булмағайы”, тип тә уйлап ҡуялар. Шул сәбәпле, ул хыянатсы, көнсөл Фольгнер ҡулынан ағыуланғанып вафат була. Ҡаһым үлер алдынан: “Туғандарым, урыҫ менән беҙҙең дуҫлыҡты боҙор өсөн ағыу йөрөтөүселәр киләсәктә лә күп булыр әле ул. Юҡ, юҡ, ундай мәкерҙәргә бирелмәгеҙ, аң булығыҙ!..”, ти. Ғөмүмән, Б.Бикбайҙың «Ҡаһым түрә» драмаһы башҡорт халҡы менән рус халҡы араһындағы тарихи дуҫлыҡты, илһөйәрлекте кәүҙәләндереүҙең сағыу миҫалы булып тора. Дөйөм алғанда, башҡорт халҡының ҡаһарманлығы, батырлығы һәм сыҙамлылығы Рәсәй тарихындағы иң ҙур дошман һөжүмен еңергә ярҙам итте, тигән һығымта яһарға мөмкин.

1812 йылғы Ватан һуғышы Бөтә Рәсәй өсөн ҡаты һынау булды, башҡорт һәм рус халҡының дуҫлығын нығытты. Беҙгә, был һуғышты башлыса китаптарҙан һәм кинофильмдарҙан ғына белгән йәш быуын вәкилдәренә, ата-бабаларыбыҙҙың тарихы менән ғорурланырға, 1812 йылғы ваҡиғалар тураһында хәтерҙә һаҡларға һәм киләһе буйынға еткерегә ҡала. Мин үҙ халҡымды ла, рус һәм башҡа милләт халҡын да ихтирам итәм һәм яратам, арабыҙҙа һәр ваҡыт дуҫлыҡ, аңлау, тыныслыҡ хөкөм һөрһөн. Шул саҡта ғына беҙ бөтә ауырлыҡтарҙы, тормош ауырлыҡтарын еңеп сыға аласаҡбыҙ, ата-бабаларыбыҙҙың өмөтөн аҡлаясаҡбыҙ.